Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2021/C 514/04)

Käesoleva dokumendi avaldamine annab õiguse esitada muudatuse taotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Carne Mertolenga“

ELi nr: PDO-PT-0212-AM01 – 1. märts 2018

KPN (X) KGT ( )

1. Taotlejate rühm ja õigustatud huvi

Associação de Criadores de Bovinos Mertolengos [Mertolenga tõuaretajate ühing]

Taotlejate rühma kuuluvad toote „Carne Mertolenga“ tootjad ja rühm on seega pädev esitama muudatustaotlust.

Aadress: Rua Diana de Liz Horta do Bispo Apartado 466 7006-806 Évora Riik: Portugal

Tel +351 266711222

E-post: geral@mertolenga.com

2. Liikmesriik või kolmas riik

Portugal

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☒ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu: turule laskmise sätete välja jätmine, kontrolliasutust käsitleva teabe ajakohastamine ning eeskirjade eiramist ja kaebusi käsitlevate sätete välja jätmine

4. Muudatus(t)e liik

☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

5.1. Toote kirjeldus

1. Muudatus

Muudatus 1: tootekirjeldusest jäetakse välja sõna „jahutatud“.

Põhjendus: sõna „jahutatud“ tuleb välja jätta, et kaitstud päritolunimetusega veiseliha „Carne Mertolenga“ saaks esitada müügiks ka külmutatud jaotustükkidena. See on tingitud turu arengust seoses toote esitlusviisiga.

Algne tekst: „Mertolenga tõugu loomadelt saadud jahutatud liha...“

Muudetud tekst: „Mertolenga tõugu loomadelt saadud liha ...“

2. Muudatus

Muudatus 2: sõnad „tooraine liigitus“ asendatakse sõnaga „vanuserühmad“.

Põhjendus: sõna „vanuserühmad“ on tekstis sobivam, sest viidatakse üksnes loomade vanusele tapmise ajal.

Algne tekst: „Tooraine liigitus:“

Muudetud tekst: „Vanuserühmad:“

3. Muudatus

Muudatus 3: jäetakse välja viide vanuserühma kuuluva rümba kaalule.

Põhjendus: nõukogu 11. juuni 2007. aasta määruses (EÜ) nr 700/2007 märgitakse, et loomade tapakaal tundub liha omaduste kindlaksmääramisel olevat vähem oluline. Määruses ei määratleta rümpade kaaluvahemikke. Tootespetsifikaadis sisalduvad rümba kaalu piirmäärad erinevate vanuserühmade jaoks tuleb seega välja jätta.

4. Muudatus

Muudatus 4: selgitatakse vanuserühmade vitela (vasikas) ja novilho (pullvasikas) vanusevahemikke.

Põhjendus: selle muudatusega täpsustatakse, et vastav kategooria hõlmab vanusevahemiku ülempiiri.

Algne tekst: „Vanusevahemik: 6–10 kuud“.

Muudetud tekst: „Vanusevahemik: üle 6 kuu ja kuni 10 kuud (k.a)“.

Algne tekst: „Vanusevahemik: 15–30 kuud“.

Muudetud tekst: „Vanusevahemik: üle 15 kuu ja kuni 30 kuud (k.a)“.

5. Muudatus

Muudatus 5: lisatakse vanusrühm „vitelão“ (noorloom).

Põhjendus: tootespetsifikaadi algses tekstis on lünk vanuserühmade vitela (vasikas, 6–10 kuud) ja novilho/novilha (pullvasikas/mullikas, 15–30 kuud) vahel. See oli tingitud teksti autori veast, sest vanuserühm vitelão (noorloom) ei olnud sel ajal Portugali turul väga asjakohane. Hiljem aga hakati Portugali turul kergemaid veiserümpasid kõrgemalt hindama. See on avanud tootmise jaoks uue võimaluse, pealegi on vanuserühm vitela (vasikas) tootespetsifikaadis juba ette nähtud. Sellist liiki rümpade tootmine on Mertolenga karja kasvupotentsiaali arvestades asjakohane. Kuna selle tõu kasvutempo on pärast võõrutamist aeglasem kui teistel erilisematel tõugudel (keskmiselt 937 grammi päevas), määratletakse vanuserühma vitelão (noorloom) vanusevahemikku kui vanuserühma vitela (vasikas) jaoks määratletud ülempiiri ja vanuserühma novilho/novilha (pullvasikas/mullikas) jaoks määratud alampiiri vahele jäävat vahemikku tapmise ajal.

Algne tekst: (puudub)

Muudetud tekst: Vitelão (noorloom) – järgmiste omadustega loomad tapmise ajal: vanusevahemik: üle 10 kuu ja kuni 15 kuud (k.a)“.

6. Muudatus

Muudatus 6: vanuserühmad novilho (pullvasikas) ja novilha (mullikas) liidetakse üheks vanuserühmaks nimega novilho/novilha (pullvasikas/mullikas).

Põhjendus: kuna viited rümba kaalule on välja jäetud, ei ole erinevus vanuserühmade novilho (pullvasikas) ja novilha (mullikas) vahel enam ilmne ja sellise veiseliha tarbijatele eri kategooriates pakkumisel ei ole mõtet. Seetõttu tuleb need vanuserühmad liita üheks kategooriaks.

Algne tekst: Novilho (pullvasikas) – järgmiste omadustega isasloomad tapmise ajal: vanusevahemik: 15–30 kuud / rümba kaal: 200–250 kg. Novilha (mullikas) – järgmiste omadustega emasloomad tapmise ajal: vanusevahemik: 15–30 kuud / rümba kaal: 180–220 kg“.

Muudetud tekst: Novilho/novilha (pullvasikas/mullikas) – järgmiste omadustega loomad tapmise ajal: vanusevahemik: üle 15 kuu ja kuni 30 kuud (k.a)“.

7. Muudatus

Muudatus 7: teiste vanuserühmade kõlblikkus.

Põhjendus: pärast tõuaretuskava rakendamist, eeskätt seoses kunstseemendamise ja teiste tehniliste meetmete kasutamisega, on Mertolenga tõugu loomade zootehniline väärtus märkimisväärselt tõusnud. See tähendab seda, et rümpade struktuur on samuti paranenud, isegi vanemate loomade puhul.

Seega võimaldavad praegused tõule iseloomulikud omadused kategooriaid sellisel viisil muuta ja lisada uued vanuserühmad.

Algne tekst: (puudub)

Muudetud tekst: „Erineva vanuserühma loomade rümbad on samuti sertifitseerimiskõlblikud.“

8. Muudatus

Muudatus 8: määratakse kindlaks lubatud rümbakategooriad, pidades silmas vanuserühmades kavandatavaid muudatusi.

Põhjendus: see muudatus tehakse selleks, et tagada tootespetsifikaadi teksti kooskõla muudatustega 5, 6 ja 7, ja võimaldada objektiivsemalt kindlaks määrata kategooriaid, mis vastavad kaitstud päritolunimetusega toote „Carne Mertolenga“ sertifitseerimise tingimustele.

Algne tekst:

Novilho (pullvasikas): välja jäetakse kategooriad, mis on kõrgemad kui E ja madalamad kui P (k.a). Novilha (mullikas): kohaldatakse samu piiranguid kui pullvasika puhul. Vitela (vasikas): välja jäetakse kategooriad, mis on kõrgemad kui E (k.a).“

Muudetud tekst: Novilho/novilha (pullvasikas/mullikas): lubatud on kategooriad U, R ja O. Muud vanuserühmad: lubatud on kategooriad U, R, O ja P.“

9. Muudatus

Muudatus 9: „veerandrümp“ kinnitatakse lubatud esitlusviisina.

Põhjendus: esitlusviisina tuleb lisada „veerandrümp“, et arvestada turu vajaduste ja selle muutumisega. Kaitstud päritolunimetusega toode „Carne Mertolenga“ väljub tapamajast rümba, poolrümba või veerandrümba kujul.

Algne tekst: „Rümbad või poolrümbad.“

Muudetud tekst: „Rümbad, poolrümbad või veerandrümbad.“

10. Muudatus

Muudatus 10: jäetakse välja viide nõukogu määrusele (EMÜ) nr 1026/91.

Põhjendus: jäetakse välja viide vananenud õigusaktile.

Algne tekst: „Ühenduse rümpade liigitusskaala võetakse vastu kooskõlas nõukogu määrusega (EMÜ) nr 1026/91 järgmistel tingimustel“.

Muudetud tekst: „Lubatud on järgmistesse kindlaksmääratud kategooriatesse liigitatud rümbad.“

5.2. Päritolutõend

1. Muudatus

Muudatus 11: jäetakse välja tootjate rühma kuulumise kohustus ja nõue, et tappa tohib üksnes loomi, kes on pärit geograafilisest piirkonnast, mis vastab kaitstud päritolunimetusega toote „Carne Mertolenga“ tootmise piirkonnale.

Põhjendus: jäetakse välja õigusaktidega vastuolus olevad sätted.

Algne tekst: „Tootjarühma kuuluvate tootjate ettevõtted peavad asuma piiritletud alal ja see tingimus on rühmaga liitumiseks vajalik.“

Muudetud tekst: (välja jäetud)

Algne tekst: „Liikmeks olevad põllumajandustootjad võtavad kirjaliku kohustuse tappa üksnes kõnealusest geograafilisest piirkonnast pärit loomi.“

Muudetud tekst: „Tootjad võtavad kirjaliku kohustuse esitada sertifitseerimiseks üksnes kõnealuses geograafilises piirkonnas sündinud ja aretatud loomi.“

2. Muudatus

Muudatus 12: jäetakse välja nõue identifitseerida loomi tätoveerimisega.

Põhjendus: aegunud säte. Tõuraamatus kasutatakse kaitstud päritolunimetusega tootena „Carne Mertolenga“ sertifitseerimise tingimustele vastavate loomade identifitseerimiseks praegu kahte süsteemi: kaks kõrvamärki SIA numbriga (ametlik identifitseerimisnumber) ja elektrooniline identifitseerimine (antud juhul üksnes täiskasvanud loomade puhul). Praegu kehtivad karja identifitseerimis- ja käitlemiseeskirjad võimaldavad loomade päritolu parimal moel jälgida.

Algne tekst: „Tätoveeringute kasutamine kariloomade identifitseerimiseks, sünniregistrisse ja tõuraamatusse kandmine, metallist kõrvamärgid (SIA number), veodokumendid ja vastavus asjakohastele kehtivatele kontrollieeskirjadele võimaldavad täpselt kindlaks määrata sertifitseerimiseks ettenähtud liha päritolu.“

Muudetud tekst: „Loomade tõuraamatusse kandmise süsteem ja vastavus asjakohastele kontrollieeskirjadele võimaldavad täpselt kindlaks määrata sertifitseerimiseks ettenähtud liha päritolu.“

5.3. Tootmismeetod

1. Muudatus

Muudatus 13: ajakohastatakse viidet tõuraamatule

Põhjendus: kooskõlas ajakohastatud määrusega Mertolenga tõugu veiste tõuraamatu kohta vastavalt 8. juuni 2016. aasta määrusele (EL) nr 2016/1012 on kõnealuse muudatuse eesmärk võtta kaitstud päritolunimetusega toote „Carne Mergolenga“ tootespetsifikaadis arvesse kõiki Mertolenga tõugu loomi, kes on kantud tõuraamatusse, sh need, kes on kantud asutamisregistrisse, sest neid ei ole kantud sünniregistrisse.

Algne tekst: „Liha, mis on saadud üksnes Mertolenga tõukarjast, kuhu kuuluvad loomad on kantud loomade sünniregistrisse.“

Muudetud tekst: „Liha, mis on saadud üksnes Mertolenga tõukarjast, kuhu kuuluvad loomad on kantud tõuraamatusse.“

Algne tekst: „Vastavalt Metrolenga tõukarja tõuraamatu reeglitele viitab looma kandmine loomade sünniregistrisse sellele, et loomale on tätoveeritud identifitseerimisnumber ja tegemist on registreeritud vanemate järeltulijaga.“

Muudetud tekst: „Vastavalt Metrolenga tõukarja tõuraamatu reeglitele viitab looma registreerimine sellele, et loomale on määratud unikaalne identifitseerimisnumber ja tegemist on registreeritud vanemate järeltulijaga.“

2. Muudatus

Muudatus 14: jäetakse välja sätted tapetavate loomapartiide homogeensuse kohta.

Põhjendus: kõnealune punkt jäetakse välja selleks, et tagada kooskõla toote kirjelduses kavandatud muudatustega, kui viited iga vanuserühma rümbakaalu kohta jäeti välja.

Algne tekst: „Tapetavate loomapartiide homogeensus. Partiide kaaluvahemik: 50 kg. Vanusevahemik partiides: 4 kuud“.

Muudetud tekst: (välja jäetud)

3. Muudatus

Muudatus 15: ajakohastatakse jahutamist käsitlevaid sätteid.

Põhjendus: eesmärgiga tagada kooskõla dekreet-seadusega 158/97 pikendati jahutusperioodi, st 10 tundi temperatuuril 1 oC, 24 tunnini temperatuuril 0–2 oC, et surmajärgsele kontrollimisele järgneks tapamajas jahutusperiood, tänu millele on lihatoote temperatuur selle järkjärgulist alanemist tagaval jahutuskõveral mitte kõrgem kui 7 oC. Suhteline õhuniiskus ja õhuringluse kiirus peaksid samuti tagama kondensaadi täieliku puudumise rümba kogu pinnal. Tükeldamise, konditustamise, korrastamise, viilutamise, pakendamise ja pakkimise puhul peab liha temperatuur olema protsessi alguses vahemikus 0–2 oC. Vaakumpakendatud jaotustükid ning viilud, kuubikud ja ribad vaakumpakendis või gaasikeskkonnas peavad olema temperatuuril 0–4 oC. Rümba jahutamine, käitlemine ja töötlemine tuleb teha eeskätt kooskõlas Euroopa Parlamendi ja nõukogu 29. aprilli 2004. aasta määruse (EÜ) nr 853/2004 (millega sätestatakse loomset päritolu toidu hügieeni erieeskirjad) V ja VII peatükiga.

Algne tekst: „10 tundi temperatuuril 1 oC.“

Muudetud tekst: „Rümbad tuleb jahutada aeglaselt temperatuuril 0–2 oC 24 tunni jooksul, et lihasmassi sisetemperatuur küündiks enne tükeldamist vähemalt temperatuurini 7 oC.“

4. Muudatus

Muudatus 16: ajakohastatakse laagerdumist käsitlevaid sätteid.

Põhjendus: eesmärgiga tagada vastavalt suurte jaemüüjate vajadustele toote suur pehmus vähendati minimaalset aega tapmise ja tarbijale müümise vahel neljalt päevalt kolmele, sest see ei kahjusta toote kvaliteeti, on kasulik kauplemiskanalite jaoks ja tagab lihasmassi jahutamise pärast tapmist. Kogu laagerdumisprotsess, mida kasutatakse kaitstud päritolunimetusega „Carne Mertolenga“ hõlmatud loomadelt saadud liha puhul, peab kindlasti vastama Euroopa Parlamendi ja nõukogu 29. aprilli 2004. aasta määruse (EÜ) nr 853/2004 (millega sätestatakse loomset päritolu toidu hügieeni erieeskirjad) tingimustele. Viide ideaalsele laagerdumisperioodile jäetakse välja, sest see on võrdlusalus ilma õigusliku staatuseta.

Algne tekst: „Ideaalne laagerdumisperiood liha puhul on seitse päeva temperatuuril 1 °C, kuid seda võib tarbijale müügiks pakkuda neli päeva pärast tapmist.“

Muudetud tekst: „Liha puhul peab laagerdumisperiood temperatuuril 0–2 oC kestma vähemalt kolm päeva, alates tapmise kuupäevast kuni müümiseni. tarbijale.“

5. Muudatus

Muudatus 17: ajakohastatakse külmutamist käsitlevaid sätted.

Põhjendus: kuigi jätkuvalt kehtib rümpade, pool- ja veerandrümpade külmutamise/sügavkülmutamise keeld, on nüüd lubatud külmutada vaakumpakendatud jaotustükke ja muul kujul liha, sest see esitlusviis võimaldab tarbijale pakutava toote kvaliteeti säilitada, samas täiustada kauplemiskanaleid paindlikumate säilivusaegade ja parema vastavusega kehtivatele tootehaldusvajadustele.

Algne tekst: „Külmutamine on keelatud.“

Muudetud tekst: „Rümpade, poolrümpade või veerandrümpade külmutamine/sügavkülmutamine on keelatud. See on lubatud jaotustükkide puhul, mis on vaakumpakendatud või mille pakendamisel on kasutatud muud esitlusviisi.“

6. Muudatus

Muudatus 18: jäetakse välja sanitaartingimusi ja veterinaarmeetmeid, keelatud aineid, transporti, tapamajasid, tapmist, hügieeni, tükeldamist ja pakendamist käsitlevad sätted ja muud sätted.

Põhjendus: need aspektid on reguleeritud üldiste õigusaktidega, seega ei ole neid vaja tootespetsifikaadis ära märkida.

Algne tekst:

„Sanitaartingimused ja veterinaarmeetmed. Loomad peab mustusest puhastama vastava piirkonna loomade tervisekaitsemeetmetega tegelev asutus või pädevad ametlikud talitused. Veterinaarmeetmed ja ette nähtud raviprotseduurid ning nende ajad tuleb märkida individuaalsele identifitseerimisdokumendile. Ravimite kasutamise eest vastutab ainsana loomade eest hoolitsev veterinaar. Tapmiseks mõeldud loomade ravimise puhul tuleb registreerida ka keeluaeg ravimijääkide kõrvaldamise jaoks.“

„Keelatud ained. Kooskõlas kehtivate või kavandatavate siseriiklike ja ühenduse õigusaktidega söödaga koos või vahetult antavate ravimite kasutamise kohta, eeskätt dekreet-seadusega nr 210/84 ja nõukogu direktiividega 81/602/EMÜ ja 85/358/EMÜ ja 146/68 [sic], ei ole keelatud ainete kasutamine lubatud.“

„Transport. Kooskõlas kehtivate või kavandatavate siseriiklike ja ühenduse õigusaktidega elusloomade transpordi kohta tuleb järgida järgmisi eeskirju: peale- ja mahalaadimise ajal ei tohi toimuda mingit väärkohtlemist; kinni tuleb pidada loomade heaolu jaoks vältimatu minimaalse ruumi nõudest.“

„Tapamajad. Euroopa Ühenduse heakskiidetud tapamajad või Portugali riiklikku tapamajade võrgustikku kuuluvad tapamajad.“

„Tapmine. Järgida tuleb asjakohast keeluaega ravimijääkide kõrvaldamiseks kooskõlas veterinaari väljastatud individuaalse toimiku ja aruandega. Järgida tuleb siseriiklikke ja ühenduse õigusakte inimtarbimiseks mõeldud loomade tapmise kohta.“

„Hügieen. Liha töötlemisel ja valmistamisel tuleb täita kohaldatavaid siseriiklikke ja ühenduse õigusakte.“

„Tükeldamine ja pakendamine. Liha peavad tükeldama spetsiaalsed töötajad ruumis, mis on selleks otstarbeks nõuetekohaselt seadustatud.“

„Muud ühenduse kehtestatud nõuded või siseriiklikud sätted. Liha tootmine, töötlemine ja turustamine peab olema kooskõlas kohaldatavate siseriiklike õigusaktide ja komisjoni määrustega. Kõiki selle tootespetsifikaadiga hõlmatud juhtumeid reguleeritakse kehtivate õigusnormidega.“

Muudetud tekst: (välja jäetud)

7. Muudatus

Muudatus 19: ajakohastatakse loomade sööta käsitlevaid sätteid.

Põhjendus: ebaselge sõnastuse tõttu näib kehtiv tootespetsifikaat keelustavat naabruskonnas asuvatest põllumajandusettevõtetest pärit muu kui segasööda allikate kasutamise, mis ei ole loogiline. Lisaks ei näi olevat ühtegi piirangut segasööda päritolule ning see ei tundu samuti loogiline. Selle muudatuse eesmärk on selgitada eeskirju, mida kohaldatakse loomasööda suhtes, eeskätt siis, kui see on pärit väljastpoolt geograafilist piirkonda. See muudatus tähendab seda, et sööda vähesuse korral on tootjatel nüüd võimalik tagada loomade heaolu või jätkuv vastavus muu kvaliteedi- või sertifitseerimissüsteemi (näiteks mahepõllumajandus) spetsifikaadile. Oleme kasutanud võimalust ajakohastada ettevõtjate aruandluskohustust käsitlevat teksti, pidades silmas vastavaid ametlike kontrollide kehtivaid nõudeid.

Algne tekst: „Karjakasvatus on ekstensiivne ja loomkoormus on vähem kui 1,4 loomühikut hektari kohta. Vasikad võõrutatakse 6–9 kuu vanuses. (...) Pärast võõrutamist kasutatakse ekstensiivset karjakasvatust ja vasikad toituvad samamoodi kui nende emad.“

Muudetud tekst: „Loomi kasvatatakse ekstensiivse karjakasvatuse meetodil ja loomkoormus on vähem kui 1,4 loomühikut hektari kohta. Vasikad toituvad emapiimast kuni 6–9 kuu vanuseks saamiseni ja kasvavad koos emadega. Pärast võõrutamist kasutatakse ekstensiivset karjakasvatust ja vasikad toituvad samamoodi kui nende emad.“

Algne tekst: Vasikate sööta võib sööda vähesuse korral täiendada segasöödaga. (...) Täiendamine: põllumajandusettevõttest pärit toodete või segasöödaga. Loomi kasvatatakse ekstensiivse karjakasvatuse meetodil ja lõppnuumamine võib tugineda põllumajandusettevõttest pärit toodetele või segasöödale.“

Muudetud tekst: „Kui vaja, võib loomade toitu täiendada samast või teistest põllumajandusettevõtetest pärit toodetega või siis segasöödaga. Loomi kasvatatakse ekstensiivse karjakasvatuse meetodil ja lõppnuumamine võib tugineda samast või teistest põllumajandusettevõtetest pärit toodetele või segasöödale.“

Algne tekst: (puudub)

Muudetud tekst: „Kui on vaja kasutada loomasööta, mis ei ole pärit samast põllumajandusettevõttest, peaksid tootjad eelistama teistest samas geograafilises piirkonnas asuvatest põllumajandusettevõtetest pärit loomasööta. Kui see ei ole teostatav, võib kasutada väljastpoolt geograafilist piirkonda pärit loomasööta tingimusel, et selle aastamaht ei ületa 50 % kuivainest.

Algne tekst: „Segasööda kasutamiseks peab andma loa tootjarühm. Sellest ja kõikidest väljastatud lubadest tuleb teavitada eraõiguslikku kontrolliasutust, et sedalaadi sööda kasutust ja omadusi oleks võimalik kontrollida.“

Muudetud tekst: „Teistest põllumajandusettevõtetest pärit sööda ja segasööda kasutamisest tuleb kontrolliasutusele teatada viisil, mis võimaldab kontrollida kasutatud või kavandatavaid allikaid, nende omadusi ja koguseid.“

8. Muudatus

Muudatus 20: ajakohastatakse toote kõlbmatuks tunnistamist käsitlevaid sätteid.

Põhjendus: selle muudatuse eesmärk on selgitada tootespetsifikaadi sätteid, mis puudutavad toote kõlbmatuks tunnistamist.

Algne tekst: „Kõlbmatuks tunnistamine. Kaitstud päritolunimetust ei või omistada rümpadele või jaotustükkidele, mis: ei vasta tootmist, töötlemist ja turustamist puudutavatele tootespetsifikaatidele, nagu käesolevas dokumendis sätestatud; on saanud viga tapmise, veretustamise ja siseelundite eemaldamise protsessi jne ajal.“

Muudetud tekst: „Kõlbmatuks tunnistamine. Sertifikaati ei tohi anda lihale, mis on saadud rümpadest või jaotustükkidest, mis on saanud (tapmise, veretustamise ja siseelundite eemaldamise protsessi jne ajal) viga sellisel määral, et kooskõla õigusaktide või käesoleva tootespetsifikaadiga on ohus.“

5.4. Märgistamine

1. Muudatus

Muudatus 21: jäetakse välja identifitseerimist ja märgistamist käsitlevad sätted.

Põhjendus: need aspektid on reguleeritud üldiste õigusaktidega, seega ei ole neid vaja tootespetsifikaadis ära märkida.

Algne tekst: „Identifitseerimine ja märgistamine. Liha peab olema identifitseeritav templi, kleebise või pakendi abil, mis kannab järgmist nimetust: CARNE MERTOLENGA - D.O.. Rümbad tuleb märgistada templiga poolrümba eri kohtadel. Pakendatud jaotustükid peavad olema identifitseeritavad kleebise või templiga pakendi alusel. Lihavaagnad ja -valmistised peavad olema identifitseeritavad kleebiste alusel. Tootja nimi, looma identifitseerimisnumber ja liik, vanus ja tapmise kuupäev peavad samuti olema märgitud individuaalsele vormile. See vorm peab olema transpordi ja turustamise ajal rümba ja muul kujul pakutava tootega kaasas. Vaakumpakendatud jaotustükkide, lihavaagnate ja -valmististe puhul tuleb lisaks eespool kirjeldatud andmetele, mis peavad märgistusel näha olema, kajastada ka teavet vastavas pakendis oleva jaotustüki või jaotustükkide kohta koos kaaluga.“

Muudetud tekst: (välja jäetud)

2. Muudatus

Muudatus 22: ajakohastatakse märgistuse konkreetseid elemente.

Põhjendus: aegunud õiguslike viidete ja õiguslikult tarbetute sätete välja jätmine. Jäetakse välja kohustuslik nõue kasutada „Carne Mertolenga“ kaubamärki ja logo (mille kasutamine on lubatud üksnes tootjarühma liikmetele), sest mitte ühtki ettevõtjat ei saa kohustada olema rühma liige.

Algne tekst: „Märgistamine peab toimuma kooskõlas kehtivate õigusaktidega (dekreet-seadus 170/92 ja ministri rakendusmäärus nr 119/93) ja sisaldama järgmisi andmeid: kaubamärk ja logo: Carne Mertolenga – DO; toote liik: [Novilho (pullvasikas)/Novilha (mullikas)/Vitela (vasikas)]; jaotustüki identifitseerimisnumber: (karbonaad, välisfilee jne ...); netokaal: tapmise kuupäev; muud asjakohaseks peetavad elemendid. Kaitstud päritolunimetuse „Carne Mertolenga“ tähistust, vastavaid sümboleid ja logosid märgisel ja liha reklaamidel võib kasutada üksnes kooskõlas kohaldatavates ühenduse määrustes ja korralduses nr 293/93 sätestatud tingimustega.“

Muudetud tekst: „Olenemata esitlusviisist peab liha „Carne Mertolenga“ tähistusel olema: üks järgmistest sõnastustest: „CARNE MERTOLENGA – DENOMINAÇÃO DE ORIGEM PROTEGIDA“ [CARNE MERTOLENGA – KAITSTUD PÄRITOLUNIMETUS] või „CARNE MERTOLENGA DOP“ [CARNE MERTOLENGA KPN]; esitatud peavad olema ka kontrolliasutuse identifitseerimisandmed.“

5.5. Muu

1. Muudatus

Muudatus 23: jäetakse välja toote turustamist käsitlevad sätted.

Põhjendus: jäetakse välja sätted, mis on üleliigsed või mis ei ole õigusaktidega kooskõlas.

Algne tekst „Turustamine. Kasutatava turustamisviisi peab määrama Mertolenga, Lda. ja see võib toimuda järgmisel viisil: ettevõtte Mertocar, Lda. otsemüük; teiste äriettevõtete korraldatav müük, mida reguleeritakse protokolliga. Teiste äriettevõtetega sõlmitud protokollides tuleb määrata kindlaks reeglid, mida kohaldatakse toodete esitlemise, säilitamise ja müügi suhtes kooskõlas käesoleva tootespetsifikaadiga.“

Muudetud tekst: (välja jäetud)

2. Muudatus

Muudatus 24: ajakohastatakse kontrolliasutuse teavet (tootespetsifikaadi punkt 7)

Põhjendus: see muudatus on põhjendatud asjaoluga, et pädev asutus on määranud ühe teise üksuse „Carne Mertolenga“ kontrolli- ja sertifitseerimisasutuseks.“

Selle muudatuse pakkumisel võeti arvesse mitut tegurit.

Esiteks, teave kontrolliasutuse kohta võib kiiresti aeguda (määramise tühistamise, akrediteeringu kaotamise, aadressi muutuse jne tõttu).

Teiseks, tootespetsifikaadi see peatükk ei oma õiguslikku staatust. Kooskõlas ametlikke kontrolle käsitlevate kohaldatavate õigusaktidega kontrollib käesolevat toodet kontrolliasutus, kellele pädev asutus selle vastutuse delegeerib, olenemata sellest, mis tootespetsifikaadis selle kohta märgitud on. Asjaolu, et see peatükk ei ole oma olemuselt õiguslikku laadi, tähendab seda, et selle ajakohastamine ei ole tootjate jaoks nii asjakohane ja seega nad paluvad tavaliselt selle ajakohastamist üksnes siis, kui vaja on ka teiste tootespetsifikaadi aspektide muutmist. See on põhjus, miks see peatükk jääb aegumise korral tavaliselt pikaks ajaks ajakohastamata. Käesoleva tootespetsifikaadi puhul on kontrolliasutust puudutav tekst tegelikult olnud ajakohastamata enam kui 18 aastat, ilma et tootjad oleksid tundnud vajadust paluda andmete ajakohastamist (arvestades, et toodet kontrolliti jätkuvalt kohaldatavate õigusaktide tingimuste alusel).

Kolmandaks, tootespetsifikaadi muutmise taotluse esitamisega kaasnevad tootjarühma ja tootjate jaoks mõningased kulud (aja-, personali- ja sidekulud ning tarbitud materjalide jne kulud). Need kulud tuleb hoida võimalikult madalad ja seega ei peaks tootjarühm ega tootjad neid kandma iga kord, kui on vaja muuta ametiasutuse nime või kontrolliasutuse aadressi.

Asjakohaste ametiasutuste ja kontrolliasutuste nime ja aadressi teeb Euroopa Komisjon avalikult kättesaadavaks ning liikmesriikide kohustus on tagada, et see teave oleks alati ajakohane.

Seega leiame, et parem on lisada viide kontrolliasutuse nime ja aadressi leidmise kohale, sest see võimaldab kooskõla määruse (EÜ) nr 1151/2012 artikli 7 tingimustega ja tagab kontrolliasutuse teabe ajakohasuse.

Algne tekst: „Associação de Criadores de Bovinos Mertolengos [Mertolenga tõuaretajate ühing], peakorteriga aadressil Lg. Alexandre Herculano, nro8, Évora, on pakutud eraõigusliku kontrolli- ja sertifitseerimisasutuseks. Ühing vastutab Mertolenga tõu tõuraamatu haldamise eest, mis tähendab seda, et neil on võimalik kiiresti ja usaldusväärselt tuvastada sertifitseeritavate rümpade päritolu. Ühingul on kvalifitseeritud personal ja lisaressursid, mida on vaja nõutavate kontrollimiste tegemiseks.“

Muudetud tekst: „Pädev asutus, kes vastutab ametliku kontrolli tegemise eest, et kontrollida vastavust KGT kava õiguslikele nõuetele, on põllumajanduse ja maaelu arengu peadirektoraat [Direção-Geral de Agricultura e Desenvolvimento Rural – DGADR], mille registreeritud aadress on Av. Afonso Costa, nro3, 1949-002 Lissabon. Sertifitseerimiskontrolli korraldab määratud kontrolliasutus.“

3. Muudatus

Muudatus 25: jäetakse välja eeskirjade eiramist ja kaebusi käsitlevad sätted.

Põhjendus: sanktsioonide kohaldamist käsitlevate sätete välja jätmine. Sanktsioonide määratlemise kohustus on pädeval asutusel ja seega ei peaks need sisalduma tootespetsifikaadis.

Algne tekst: „Eeskirjade eiramine. Kaitstud päritolunimetuse „Carne Mertolenga“ jaoks tootespetsifikaadis kehtestatud eeskirjade täitmata jätmine võib tuua kaasa: 1. kirjaliku hoiatuse; 2. rikkumise toime pannud tootja tegevuse ajutise peatamise; 3. sertifikaadi kasutamise keelu. Ettevõtte MERTOCAR, Lda. juhtkond vastutab eeskirjade täitmata jätmise ja selle tõsiduse hindamise eest pärast seda, kui pooled on ära kuulatud. Otsuse aluseks on eeskirjade eiramise raskusaste ja arvesse võetakse korduvaid rikkumisi. Menetlusest teatatakse eraõiguslikule kontrolliasutusele.

Muudetud tekst: (välja jäetud)

Algne tekst: „Kaebused. Kõik kaebused MERTOCAR, Lda. otsustatud trahvi vastu peavad järgima järgmist järjestust: juhtkond; täiskogu; põllumajandusturgude ja -toodete instituut IMAIAA (Instituto dos Mercados Agrícolas e da Indústria Agro-Alimentar.)“

Muudetud tekst: (välja jäetud)

4. Muudatus

Muudatus 26: asendatakse väljend „sajandi keskel“ väljendiga „20. sajandi keskel“ (sõnastuse muudatus – tootespetsifikaadi punkt 6)

Põhjendus: viide 20. sajandile lisati teksti, sest tootespetsifikaat koostati 1990. aastatel ja me elame nüüd 21. sajandil.

Algne tekst: „Just nendelt aladelt levis tõug sajandi keskpaigas tervesse Alentejo ja Ribatejo piirkonda.“

Muudetud tekst: „Just nendelt aladelt levis tõug 20. sajandi keskel tervesse Alentejo ja Ribatejo piirkonda.“

5. Muudatus

Muudatus 27: jäetakse välja lõige.

Põhjendus: see lõige on tarbetu. See jäetakse välja, sest see ei sobi kokku ülejäänud tekstiga.

Algne tekst: „Praegusel hetkel ja märkimisväärsetele rakendusuuringutele tuginedes tuleb Mertolenga kariloomade tootlikkust tunnustada. Võrreldes teiste Portugali tõugudega peetakse seda ekstensiivse karjakasvatuse jaoks parimaks tõuks ning seda on seega ajakohastatud ja see on lisatud uue ühise põllumajanduspoliitika vaimus.“

Muudetud tekst: (välja jäetud)

KOONDDOKUMENT

„Carne Mertolenga“

ELi nr: PDO-PT-0212-AM01 – 1. märts 2018

KPN (X) KGT ( )

1. [KPN või KGT] Nimetus(ed)

„Carne Mertolenga“

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Liha, mis on saadud Mertolenga tõugu kuuluvatelt loomadelt, kes on kantud sünniregistrisse ja kelle vanemad on Mertolenga tõukarja tõuraamatusse kantud pull ja lehm.

Vanuserühmad:

Vitela (vasikas) – loomad, kes on tapmise ajal üle 6 kuu ja kuni 10 kuud (k.a) vanad.

Vitelão (noorloom) – loomad, kes on tapmise ajal üle 10 kuu ja kuni15 kuud (k.a) vanad.

Novilho/novilha (pullvasikas/mullikas) – loomad, kes on tapmise ajal üle 15 kuu ja kuni 30 kuud (k.a) vanad.

Erineva vanuserühma loomade rümbad on samuti sertifitseerimiskõlblikud.

Lubatud rümpade klassifikatsioon:

lihakus: pullvasika/mullika vanuserühmas on lubatud kategooriad U, R ja O. Teistes vanuserühmades on lubatud kategooriad U, R, O ja P.

Rasv: peab olema tihke, mitteerituv ja värvuselt valge kuni kollane. 4. kategooria rümpasid saab sertifitseerida ainult siis, kui loomad viiakse tapale. 5. kategooria rümbad jäetakse välja.

Värvus: tumeroosa kuni tumepunane.

pH: kuni 6.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Loomi kasvatatakse ekstensiivse karjakasvatuse meetodil ja loomkoormus on kuni 1,4 loomühikut hektari kohta.

Vasikad toituvad emapiimast kuni 6–9 kuu vanuseks saamiseni ja kasvavad koos emadega. Pärast võõrutamist kasutatakse ekstensiivset karjakasvatust ja vasikad toituvad samamoodi kui nende emad.

Kari toitub tavaliselt (looduslikul või täiustatud) karjamaal; söödaks on põhk, hein/silo, ädalhein ja tammetõrud. Kui vaja, võib loomade toitu täiendada samast või teistest põllumajandusettevõtetest pärit toodetega või segasöödaga.

Loomi kasvatatakse ekstensiivse karjakasvatuse meetodil ja lõppnuumamine võib tugineda samast või teistest põllumajandusettevõtetest pärit toodetele või segasöödale.

Kui sööta, mis ei pärine põllumajandusettevõttest, on vaja kasutada näiteks loomade jätkuva heaolu jaoks või tagamaks pidevat vastavust muu kvaliteedi- või sertifitseerimissüsteemi (näiteks mahepõllumajandus) spetsifikatsioonile, peaksid tootjad eelistama teisest samas geograafilises piirkonnas asuvast põllumajandusettevõttest pärit sööda kasutamist. Kui see ei ole teostatav, võib kasutada väljastpoolt geograafilist piirkonda pärit loomasööta tingimusel, et selle aastamaht ei ületa 50 % kuivainest ja tingimusel, et see ei mõjuta liha põhiomadusi, nagu tootespetsifikaadis täpsustatud.

3.4. Tootmise erietapid, mis peavad toimuma määratletud geograafilises piirkonnas

Sündimine, kasvatamine ja tapmine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Carne Mertolenga“ võib müüa rümba, poolrümba ja veerandrümbana või vaakumpakendatud jaotustükkidena, lihavaagnate või -valmististena. „Rümpade, poolrümpade või veerandrümpade külmutamine/sügavkülmutamine on keelatud. See on lubatud jaotustükkide puhul, mis on vaakumpakendatud või mille pakendamisel on esitlemiseks kasutatud muud viisi.

3.6. Sellise toote märgistamise erieeskirjad, millele registreeritud nimetus viitab

Olenemata esitlusviisist peab liha „Carne Mertolenga“ tähistusel olema:

— üks järgmistest sõnastustest: „Carne Mertolenga – Denominação de Origem Protegida“ [Carne Mertolenga – kaitstud päritolunimetus] või „Carne Mertolenga DOP“ [Carne Mertolenga KPN];

— esitatud peavad olema ka kontrolliasutuse identifitseerimisandmed.

4. Geograafilise piirkonna täpne määratlus

Portalegre, Santarémi, Évora, Beja ja Setúbali ringkond.

5. Seos geograafilise piirkonnaga

„Carne Mertolenga“ geograafilisele piirkonnale on iseloomulik vahemereline kliima; aastane sademete hulk jääb vahemikku 450–800 l/m2 ning valdavalt sajab sügisel ja talvel. Suved on kuumad ja kuivad. Need kliimaolud on suuresti tinginud selle, et piirkonnas on ülekaalus ekstensiivse karjakasvatusega tegelevad põllumajandusettevõtted, millest enamikus on ka korgitamme ja iilekstamme salud.

Selliste tingimuste tulemusel on piirkonnas välja arenenud oma vastupidavuse, pikaealisuse ja lihtsuse poolest tuntuks saanud Mertolenga tõukari. Samuti on märkimisväärne selle tõu viljakus, pikaajaline paljunemisvõime ning võime muundada kõige koredam sööt kvaliteetseks lihaks. Väidetavalt pärineb tõug neljast kohast: Barrancose vallast ning Serpa ja Beja, Vale do Sado ning Vale do Sorraia vaeseimatest piirkondadest. Kauges minevikus kirjeldati mõistega „mertolengo“ selliseid kariloomi, mida oli hea pidada tänu nende väikesele kasvule ja vastupidavusele karmil, mägisel ja mingil määral lainjal Mértola ja Alcoutimi piirkonna maastikul, kus sööta oli vähe. Just nendelt aladelt levis tõug tervesse Alentejo ja Ribatejo piirkonda.

Selle tõu kariloomad toituvad looduslikust või täiustatud söödast, tammetõrudest ja teraviljajääkidest. Muud liiki sööta kasutatakse tavaliselt vaid siis, kui sööta on erakordselt vähe. Arvestades, et sööta on küllaldaselt üksnes kevadel ja selle kvaliteet on peaaegu alati puudulik, on loomade ellujäämise tagamiseks toote tootmispiirkonnas ülioluline see harukordne viis, kuidas see tõug pideva toidupuudusega kohaneb. Mõnel juhul peetakse neid ainsateks kariloomadeks, keda seal on võimalik pidada.

Tootmispiirkonna olud tingivad selle, et loomi kasvatatakse ekstensiivse karjakasvatuse meetodil (loomkoormus kuni 1,4 loomühikut hektari kohta), kasutades loomapidamiseks piirkonnale tüüpilisi iilekstammesaludega rohumaid. Tootmissüsteem ja tõu enda omadused tingivad selle, et loomad on väikest kuni keskmist kasvu, tapmise ajal vanuse kohta suhteliselt kerge rümbaga ja neil ei ole väga palju sise- või välisrasva. Rümbad on suhteliselt väikesed, tihke mitteerituva rasvaga. Rasva värvus on valge kuni kollane ja liha on tumeroosa kuni tumepunane.

Viide tootespetsifikaadi avaldamisele

(Käesoleva määruse artikli 6 lõike1 teine lõik)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) ELT L 343, 14.12.2012, lk 1.